钦定古今图书集成/历象汇编/庶征典/第095卷 > 《闵雨》宋·刘敞
## 钦定古今图书集成/历象汇编/庶征典/第095卷 > 《闵雨》宋·刘敞

伏见春首以来，天久不雨，历官李用晦治《大衍》轨革，太医赵从古治《黄帝》六气，咸以谓风旱岁恶。然陛下焦心劳意，侧躬修德，审乐损膳，议狱宥过，以迎导善气。爰及言事得罪者，唐介、杜枢之徒，复特见甄序，小大之臣，莫不欣然，人情悦则天地和矣。乃三月己巳，日入而雨，至于庚午。《诗》不云乎：“益之以霡霂，既优既渥，既霑既足，生我百谷” ，以此见圣人之德，与天相符，言出而物应，行发而神助。虽水旱之灾，有常数者，犹不能违之，况其眇者乎？窃观《诗》《书》所载，盛德之君，至诚动天之速，未有及陛下者也。臣不胜鼓舞之至，谨撰《闵雨诗》一十三章，章六句，投进以闻。

“《堪舆》絪缊”，一晦一明。或沉而毁，或亢而旸。自古以然，
世习为常。

民生冥冥，靡究靡知。其幸而吉，不幸而灾。猖狂妄行，
惟所遇之。

天命降监，在我元圣。兼覆庆裕，四方既定，惟民之恤，
无所疵病。

伊年暮春，旱久不雨。人曰“时哉！历有常数。”禹汤之贤，
莫能弗遇。

帝独喟息，是岂足言。化育万物，若镕以埏。患在诚薄，
不能动天。

退而斋心，渊默以居。“钟鼓不抎，宴游不娱。左右肃然，
一怀瞿瞿。”

疏狱省刑，与物更始。内怨孔悲，引咎在己。爰及四海，
愚智咸喜。

追悟谠直，褒进淹滞。声色无迕。式序在位。嬖习权近。
摄威屏气。

己巳乃雨，若有鬼神。“凄凄其风，渰渰其云，自东徂西”，
罄无不均。

匪震匪拔，匪溢匪泄。生我百谷，区萌毕达。以亭以食，
小大胥悦。

天子之德，视雨之施。肇自京师，达于四裔。无有蛮貊，
孚我君惠。

天子之政，视雨之时，养老长幼，速哉熙熙。更化易俗，
而民不知。

天子之庆，视雨之积。自天降康，时万时亿。眉寿无疆以靖四国。